Cesarhanmun/geonobi-data huggingface dataset:
地名: 忠州 (忠清道, 牧)
年: 1728.0

○上御仁政門, 親鞫。 問睦涵敬, 涵敬供: "前參奉李東馨之姪李昈, 與金重萬謀議, 而臣不知。 尹夢徵謂臣曰: ‘李昈與陽城人謀議。’ 初九日, 臣往見李昈, 則與重萬同宿。 重萬去後, 臣問之則昈曰: ‘汝若往權瑞麟家, 則當免死。’ 臣往瑞麟家, 方椎牛, 聚數百人, 刀劍可怕。 蓋得緣林輩, 崔擎宇以喪人變服, 聚數百人, 而至將帥則李麟佐。 金重萬率八十人來會云, 而無一人來者, 李培率百餘人而來, 犒軍私習。 左將軍李昈、右將軍崔擎宇, 臣爲進勇都尉, 整軍將擊平澤。 臣還家, 尋金重萬, 則不知去處, 三月十三日, 鄭世胤子一華率臣往李昈奴家, 脅迫臣, 不得已隨去。 十五日冒雨入淸州, 分路向安城, 臣謂賊徒曰: ‘聞安城軍士皆走。 若以禁衛軍授我, 我當往破安城。 許之, 故佯率軍上山, 仍爲奔散, 至鎭川爲官軍所捉。 聞海美營將, 十七日率軍應賊而不來, 報狀的實, 嶺南兵十五日上來云, 而亦不來。 鄭世胤主事而敗死, 閔昌道子元楷倡首於忠州, 若捉問元揩則可知。 忠州事, 世胤與安熀往平安道, 欲謀議, 熀, 臣之族, 居龍仁
              直谷。 世胤又於正月, 往湖南, 李昈追往, 泰仁倅暗暗點兵, 羅州富人羅晩績, 多出錢布, 給李昈。 賊軍入淸州時, 皆素服, 張欽、張鎔, 不知去處, 權瑞麟似聞敗死, 瑞龍向竹山陣。 僞木川縣監郭長被擒於都巡撫營, 鄭一華妻娚尹就徵居陽智, 聚軍三百名。 賊魁以爲: ‘嶺南兵數萬, 十五日破安東, 屯聞慶, 通津府使南泰績在本府, 以三百軍, 將相應以待。’ 云。 左將軍李昈麾下, 振勇五都尉, 其二臣及李義衡, 餘不記名。 賊徒又言: ‘泰仁軍, 十五日向公州。’ 云。 兩班, 初則一百二十, 及至淸州、鎭川, 幾二百人, 賊皆言: ‘若往竹山, 則利川府使當率軍相應。’ 云。 瑞麟、麟佐皆言: ‘曾與利川府使相識, 亦吾同類, 必相應, 通津、利川兩府使, 皆以吾輩之不早起爲悶。’ 云。 柳儉、尹台徵居陽智與李昈皆洞內, 是昈之同壻, 臣六寸。 安城郡守李光績, 亦入其中。 柳儉言: ‘南人太半入之, 若各出五六人, 次次流入城中, 藏於各家, 作變則好矣。’ 云。 若問於儉之兄柳㑫在淸寧橋者, 則可知其計。 李培知兵使之面, 故指示臣斬之於大門之內。 時, 鷄鳴, 麟佐給臣環刀軍服。 箇箇謀逆, 是實。" 處斬孥籍如法。 上以涵敬殺兵使, 正法後出付肢體于仇家。

○湖西安撫使金在魯狀啓言: "賊百孝奴末從供: ‘三月十七日, 元普給一封書曰: 「報恩倅, 方留住槐山, 飛傳此書, 受答以來。」 故往槐山, 則報恩官留在鄕校洞
              李生員家, 與權進士等, 同話受答, 夜還時鷄鳴矣。 元普見書, 卽行率奴萬才騎騾子, 日未明馳往槐山, 其夕還來。 淸州敗陣之後, 招給鳥銃曰: 「勿論本官下輩與大小官人, 如有不時入來者, 不待吾言, 皆放殺。」 盡夜使之守直於大舍廊。’ 奴成績又供: ‘萬才受書簡, 長時往來於嶺南陜川等地, 淸州變生之後, 使萬才, 往來於麟佐兄弟、槐山
              李生員家謀議, 欲屠戮忠州城, 聞賊敗, 移避家屬於家後書堂。 百孝稱赴科上京, 募得砲手十餘名, 奴子亦有砲手, 晝則稱以獵雉, 列立於峰頭, 夜則率行於邑內等處。 本州城頭擺立之時, 大命、祖謙、性孝、景孝等, 乘夜來到密語, 元普卽令鞴鞍於騾子, 率大命等及砲手, 往邑內, 未明還歸, 如是者再。 當初束伍軍等, 赴陣城內時, 元普多備酒肴, 坐路邊, 執酒而饋, 軍人曰: 「汝等觀勢, 入於鄭都令之邊, 然後可以生活。」 云。 淸州賊, 約以來會此處, 故元普等, 晝夜整待。 給奴鳥銃曰: 「近來禁府都事, 下來忠州、槐山等地者甚多, 汝若中路放殺, 則當重賞。」 奴答以天地間, 何以殺奉命使臣? 元楷拿去時, 家藏雜物, 盡爲埋置, 軍服軍器, 使萬才燒火。’"

○甲子/庭鞫。 更推李祖謙, 祖謙供: "元普使臣, 多得砲手, 而臣之近處, 素無砲手。 故不能得火藥, 則元普以價錢出付韓大命貿納。 二月十三日, 百孝稱以觀科之行, 來宿臣家, 謂臣曰: ‘汝欲堂上乎?’ 臣曰: ‘堂上豈不好? 而汝事甚危矣。’ 百孝曰: ‘此事豈有不成之理?’ 臣曰: ‘君上京, 而事急則何以爲之耶?’ 百孝曰: ‘事急則當橫走。’ 閔景孝謂臣曰: ‘淸州賊中, 雖未往, 賊若到忠州, 當出迎。’ 云。 三月十六日, 臣與元普及元普奴末終、萬才, 往淸州, 到槐山, 聞兵敗城陷, 還忠州。 謀逆是實。" 處斬, 孥籍如法。

○庚辰/上引見全羅兵使李益馝、星州牧使李普赫、溫陽郡守趙國彬、湖西御史金始烱。 上謂益馝曰: "親功臣, 不可輕易出外, 今則外重之時, 故不得已出送, 凡事須着念焉。" 益馝曰: "武備當申飭整頓, 無負委寄之聖意。" 普赫曰: "本邑寺奴、防軍, 最爲痼弊, 日昨道臣, 以寺奴免賤者, 一倂還賤之意, 陳達蒙允。 而臣搜得免賤之類, 亦至六十餘名, 防軍難充之弊, 庶可小祛。" 國彬曰: "臣赴任後, 苟有弊瘼, 當與道臣, 相議變通。" 上曰: "今方申飭, 隣族侵徵之弊, 下去後, 着意爲之。" 普赫曰: "監、兵營所屬及京各司不緊色目, 皆罷, 充正軍, 勿侵隣族者, 可見朝家至意, 而有掣肘處。 其他未準限之類, 未及充定之前, 不得已徵族, 新令之下, 爲守令者, 難免犯科矣。" 上曰: "此則不然。 勿拘營門, 諸上司所屬, 盡罷雜色軍, 則守令有措手之路。 變通之初, 已如是難之, 實非所期。 諸上司若或不許, 則繡衣自當廉問以報。 若不能奉行, 雖親功臣, 斷不饒貸矣。" 普赫曰: "若開當年頉下之法, 則奸民冒出逃亡公文之類, 日漸熾蔓, 逃故紛紜。 此誠難繼之道, 決不當創開當年之規, 而若守十年之限, 則徵族之弊, 終亦難免矣。 徐究事實, 有此掣肘處, 故不敢易發承當之言矣。" 上曰: "拘於年限則已矣, 年限過後, 應簽者不能充定, 則非朝家變通之意也。 其責豈不在守令乎?" 始烱曰: "泰仁爲弼顯叛亂之地, 故臣直爲馳往, 則或言: ‘同文山有餘盜。’ 云, 臣卽入去, 察其形勢, 山有七寺, 村落亦大, 士民多避亂者, 非小小賊徒所可奪據, 有盜之說, 似是浪傳。 還入湖西, 先往淸州, 聞當初盜起時, 其勢甚微, 而道臣束手而坐, 故守宰恇然失措, 一二日後, 賊勢鴟張云。 賊雖始發於淸州, 而麟佐一人外, 其餘嘯聚者, 皆畿甸之盜, 而無器械, 必殺兵使, 然後可以奪取軍器, 故必欲殺之, 以致陷城殺將之變。 忠州賊排布之勢, 非如淸州之盜, 而防備得宜, 使不得發, 全是金在魯之功。 鳥嶺之賊, 世樞爲魁, 而在魯亦善預防, 賊黨多自忠州摘發, 經亂之後, 鎭撫得宜, 人心少定云。 以年事言之, 則臣來時, 見田畓各穀, 擧皆茂盛, 民皆言數十年來所創見者, 近日連注, 必多傷損矣。" 上曰: "師旅後, 必有凶年, 而今年兩麥旣登, 秋事有望矣。 今玆淫雨之後, 已判大歉, 尤可恨惜。"
地名: 忠州 (忠清道, 牧)
年: 1729.0

○乙丑/引見鞫廳大臣, 酌處趙德普、睦重衡、禹如天、姜必齊、金德裕、朴泰堅、朴泰三、洪啓一等有差。 初, 戊申賊閔百孝供稱: "德普知賊謀, 聞安城敗報, 仰天太息事, 在三月十五日。" 德普供: "三月十八日, 自京下往龍仁, 二十三日, 發龍仁宿稷山, 赴任湖縣。" 命本道査問, 官人之供, 一如德普言。 上以德普與閔昌道結姻, 持身不謹而爲是, 先正臣趙光祖後孫也。 命參酌配極邊。 重衡累出戊申賊招, 以爲三月十五日, 期會于板橋至有靑坡
              睦井邑湖南賊大將之說。 重衡供: "三月十五日, 卽淸州作變之日, 則板橋期會之說, 不成事理。" 上以三月十五日, 乃是嶺湖各道諸賊, 約與相應之日, 則此不足爲自明之端, 而罪不明白, 命減死配絶島。 如天, 鎭岑縣座首也, 必齊, 鎭岑縣吏也, 縣監李萬東從逆時, 或酬酢凶言, 或往來賊陣。 上以脅從原之, 命如天配絶島, 必齊配遠地。 德裕, 忠州人, 閔黯之女壻, 韓世弘之內舅也。 始爲百孝所引, 逮問旋酌處, 忠州人藉藉言, 德裕漏網, 司諫徐宗玉啓請更鞫, 從之。 累加刑訊, 不得端緖。 上曰: "從臺言, 欲以釋群情之疑耳。 德裕旣經酌處, 旋復杖死, 則凡經酌處者, 豈不擧懷疑懼乎? 以疑殺人, 非王者道。" 特命減死配大靜縣。 泰三爲順天府使時, 泰堅以泰三同姓親, 傳泰三書於朴弼夢謫所, 路過泰仁, 朴弼顯方點兵, 泰堅換給所乘馬。 上以泰三之貽書弼夢, 在逆節未露之前, 弼顯叛時, 僞稱勤王, 泰堅換馬, 見欺無怪, 命泰堅定配, 泰三配極邊。 啓一, 李有翼血黨也。 有翼擇可使於李思晟
              平安兵營者, 啓一與焉, 且見有翼凶詩者也。 上謂: "累刑, 足以懲罪。 殺之則過。" 命減死配極邊。 上謂大臣曰: "予於此, 有深悔者, 李慶祉子殷鼎特囚事也。 慶祉若不徑斃, 則欲爲酌處矣。" 左議政洪致中曰: "慶祉終有可疑者, 三月二十日, 往見師寬, 明白無疑矣。 白文彩, 卽其妹夫之婢夫, 吳漢翊, 卽皮肉不干之人, 若無二十日往見之事, 何必公然誣捏乎? 十七日見師寬事承服, 而二十日見師寬事, 終始牢諱, 必有隱情矣。 自上以爲閉城拒賊, 足爲可恕, 而弼顯之來陣三川, 非朝令, 則事當出兵擊之。 而慶祉按兵不動, 此亦可死之罪也。" 右議政李台佐曰: "吳命恒自全州上來時, 以慶祉爲有功, 而乘白馬來到者, 卽傳簡於慶祉者云。 若然則慶祉之罪, 不可盡言矣。" 上曰: "且有一事深悔者。 昨年春, 宗元子, 令訓將梟示, 則李宗城諫止, 李秉泰亦以爲: ‘雖快於一時, 必爲後日之悔。’ 宗城、秉泰, 卽今之直臣也。" 臣謹按治逆, 自有其法。 直令軍門梟示, 則不但非法, 後弊何防焉? 宗元子梟示, 在兵亂未平之前, 而李宗城、李秉泰諸人, 皆執不可, 未幾而上亦悔之, 追思諫止之言, 儘盛德也。 而逮夫乙亥之獄, 軍門梟示, 便成一按例之事。 惜乎, 宗城、秉泰之言, 不可得以復聞也。

○義禁府啓: "忠州牧所報逆賊, 元普子復孝ㆍ得孝緣坐處絞, 母李女年過七十, 律文內婦人年六十廢疾者, 不論。 妻畢愛女歎女, 以百孝緣坐, 先此爲婢。" 又言: "元普子德孝妻申女、得孝妻李女、復孝妻羅女, 關文下去之日, 一時結項自斃, 此乃不嚴秘之致。 牧使柳綎, 請推考。" 允之。
地名: 忠州 (忠清道, 牧)
年: 1736.0

○己酉/上御金商門, 親鞫囚。 命訊觀厚曰: "今觀文書與胤命招辭, 汝於胤命製給之前, 已有自草一本云。 汝非不文, 可知叱嗟二字, 不可輕加於君父, 而乃敢書上, 胤命之心, 卽汝之心。 且胤命招, 以長者之言, 言於汝。 所言者何事, 長者其誰? 幷宜直招。" 觀厚供: "臣本不文, 僅通情於書札。 年前在郞署時, 或傳早晩當入臺地, 適與臣六寸安復駿爲同僚, 故倩其手, 搆置辭疏矣。 今番入臺職辭疏, 用其本, 送示於尹興茂, 則以爲善作可嘉云。 故以此書呈, 而未得徹矣。 一日, 胤命來見, 故出其疏草, 使謄一本, 藏於袖中, 今不知去處。 今番上疏之意, 實有爲豐原苦心, 而新進違牌, 實爲痼弊, 故以此等意, 使胤命製疏以來, 胤命下得如許凶惡文字。 到今思之, 其意實在於傾陷搢紳, 而疏草來示之時, 但以爲提論趙景彬事而已, 實無相議之事。 十七日呈疏還持來, 十八日違牌罷職, 下往春川矣。 見朝報, 有請削職疏, 而無叱嗟等語, 故臣亦不知其後臺疏出, 親舊之疑謗, 亦喧騰云, 故入洛中, 欲爲辨謗計。 蓋人人皆以臣疏爲讒間朝廷之計, 無以自伸。 臺臣請邊配疏又提出叱嗟二字, 故臣不勝驚懍, 適往李周鎭家, 問其出處, 則周鎭指示一冊, 故始知其爲罔測, 落膽而還矣。 胤命適來, 故臣責之曰: ‘吾因汝死矣。’ 渠亦慌忙, 不知所爲曰: ‘吾實無心而下得矣。’ 臣以爲: ‘到此地頭, 吾以汝製給之意, 到處倡說, 吾死汝亦死矣。’ 臣且問下或訕上之語, 則胤命以《論語》爲對矣。 至於胤命所傳長者之說, 初無說及於臣長者之爲誰, 何以知之? 臣雖迷劣, 胤命若發趙、宋乾坤等語, 則臣當斥絶之不暇, 陳疏之意, 專爲趙、宋兩家, 則何可請其手製疏乎? 書疏將上之日, 臣査許錘、臣族李時熙在座, 故傳示疏草, 則但曰: ‘重臣、大臣得無惡之?’ 云而臣則專信胤命必不害兩臣家, 故不疑而呈疏。 此外更無所達矣。" 命訊胤命曰: "疏中用意, 終不直招, 而別生奸計, 侵誣大臣、重臣。 今此鞫問, 卽上款叱嗟等句與移憾於廷臣者也, 無隱直招可也。" 胤命供云: "叱嗟二字, 果是不道之說, 而矇然用之矣。 前招誣引李奉朝賀事, 奉朝賀地望, 爲世第一, 故果誣引, 而趙顯命每以臣爲叵測之人, 故有怨害之心, 於右揆亦然。 重臣、大臣以臣所製之疏, 欲爲設鞫云, 故益懷怨害之心, 昨招中果誣引, 而皆是慌說。 傾陷朝廷之計, 病蟄士大夫如李秉常者得志, 則意或有所利, 而此亦豈其人之所勸乎? 金粧飾之說, 臣以妖惡之故, 皆出誣飾之計, 萬死無惜矣。" 胤命、觀厚面質, 胤命曰: "汝言皆是。 吾以一死自分, 更何言耶?" 上曰: "觀厚之父, 卽帶礪勳臣, 胤命乃逆徠之心腹, 而私相親密, 此極殊常矣。 觀厚又供: ‘臣父爲好爵, 子亦通淸何苦, 而敢生凶計乎? 長慮而善處云者, 只是泛看叱嗟二字, 若有一分疑晦之心, 豈有用之之理乎?" 胤命曰: "臣屢年罪廢, 不得仕宦, 故果生怨國作逆之心, 隱然以叱嗟二字辱國矣。 欲塞趙、宋兩家, 製給觀厚之疏, 李奉朝賀, 亦以私怨, 敢生誣引之計, 而向上不道之心, 實爲戊申逆死之類而發也。 乙卯放謫歸後, 老論之人多稱冤, 故欲爲老論而發矣。 然老論亦豈與臣相親乎? 傾陷朝臣, 則意謂相親之人, 或可騰揚, 而閔奉朝賀亦與之相親, 一二次相見矣。 上意必欲使臣告以與南人同事, 而臣與許錘同謀, 錘卽柳徠外三寸, 而觀厚之査家也。 居在忠州, 而製疏時, 會於觀厚家。 錘意亦欲傾陷朝紳, 故稱其疏爲正直, 向上不道二字及豪奴、悍僕等句皆稱好。 若面質則必無見屈之理矣。" 觀厚曰: "胤命往來南人家, 疑有同情之人, 故伺候而終不捉可疑之人矣。 臣本嶺南人, 而自戊申後, 臣父深戒不得參涉於論議, 臣則一番往來於胤命所住處, 後邀致以來矣。" 胤命曰: "聞申處洙以爲名疏, 卽中和
              林姓人所傳。 今番事出後, 許錘生怯, 還歸忠州矣。" 胤命納供之際, 雜引前參判吳光運ㆍ洪景輔、前承旨洪尙賓、尙賓之姪曙, 又引奉朝賀閔鎭遠、前判書李秉常、前執義申宅洙。 金粧飾之說, 謂指左相金在魯, 而語皆慌遁, 卽自服其誣。 命觀厚更與胤命面質, 觀厚同情飾詐之狀, 頗發露。 又引許錘、李時熙, 命拿錘、時熙、觀厚刑訊不服, 至第九度, 命停之。 胤命刑訊自服不道, 至第二十度, 命停之。 竝下囚本府, 待罪人拿來, 鞫問於本府。 後九日, 許錘、李時熙拿來, 鞫於本府。 胤命服其誣, 加刑物故。 左議政金在魯言: "李觀厚旣借製於胤命, 而不道二字, 渠則全昧云。 製疏之元犯已斃, 觀厚旣不以知情論斷, 則以臺疏而刑訊, 恐爲日後之口實。 臣意欲傅之生議, 許錘、李時熙則同宿參涉於上疏之時, 而所供亦多違錯, 竝施定配宜矣。" 上曰: "觀厚疏上款不道事, 予懲創於戊申、庚戌, 不欲徑先親鞫矣。 末梢親問, 不但爲趙、宋兩家也, 刑訊止於九度, 蓋出於不欲杖殺之意。 然不道二字, 觀厚似不能知, 而傾陷朝紳之罪, 又不足成獄。 若以此設鞫, 則有浮於觀厚者多矣。 人則謂代製者刑斃, 則書呈者何可免死, 而予意不欲以一疏殺兩人矣。 所受之刑, 足以懲勵, 減死定配何如?" 在魯曰: "此臣意也。" 判義禁金東弼、同義禁金始烱以爲: "觀厚終有隱情, 且多疑端。 初不窮覈指嗾, 終不成獄體。" 修撰趙尙命、掌令李重庚、獻納尹得徵竝爭執, 上曰: "執法之言, 固當如是, 而王者用法, 當原情定罪。" 命觀厚絶島定配。 上曰: "許錘供辭, 多粧撰極奸邪。 然不道之語, 朝臣竝不能覺得, 何獨謂錘知之? 渠所言考見《馬》
              《史》
              《魯連傳》, 則文字不好云者, 有非人臣之道, 然不可以此成獄。 胤命旣自服其誣, 卽今所問, 不過枝葉之枝葉。 許錘放送。" 在魯言: "不可全釋。" 上不從。 上又曰: "鞫事旣收殺, 李時熙亦當放送, 而渠以宗派, 何可浮沈於南西色目中, 而以自反而惕慮五字, 塗改觀厚疏語者, 極爲陰慘。 若不嚴處, 他日所爲, 必有甚於觀厚。" 特命定配。 諸臣俱言: "旣不以鞫事罪之, 而以宗派之故加罪則處分恐未當。" 上曰: "時熙抹改叵測之疏, 欲掩一世之目, 此誠是可忍, 孰不可忍者。 然定配似太過, 削職可也。" 始烱因進戒曰: "胤命之敢生凶計, 實是朝廷不尊之致, 上下宜加勉飭勵?" 上嘉納之。
地名: 忠州 (忠清道, 牧)
年: 1738.0

○癸卯/上引見大臣備堂。 右議政宋寅明曰: "我國奴婢之法, 已見於箕子八條, 而麗朝祖訓, 以此爲重, 麗末識者, 以奴婢法之漸壞, 爲其將亡之兆矣。 近來貧窮, 兩班所謂推奴者, 多有非理之事。 所以每當災年, 必禁推奴, 誠出於使民安業之意, 而奴婢之法, 亦因此漸壞, 甚至有奴殺主之變, 關係綱常, 此亦可憂。 戊申之變, 逆賊多出於兩班, 故便爲常漢詬辱兩班之口實。 外方名分, 日漸掃地, 日前籌司之坐, 見有喪人姓趙者, 呈狀言: ‘渠家祖子孫三世, 一時見殺於奴屬賊徒, 賊方見捉於忠州鎭營, 幾皆就服, 而尙未正法, 未得復讎。’ 云。 且聞道臣曾以此事啓聞, 故臣取見其文案, 則一如狀辭, 而因一二人之不服, 尙未正刑。 令道臣具格啓聞, 宜遣御史推覈後, 令三省依法。" 上從之。
地名: 忠州 (忠清道, 牧)
年: 1749.0

○上引見大臣、將臣。 戶曹判書朴文秀言: "嶺底七邑載稅米, 踰鳥嶺納于忠州
              江倉, 其弊甚巨。 請代以錢納于倉。 其奴婢閏朔布, 亦宜減除。" 上許之。 上語及軍門耗財, 訓鍊大將金聖應等爭言士大夫之求秫灰、藥物之弊, 上曰: "人有父兄之病求藥餌, 豈可防之耶? 此則關於倫彝, 寧失軍門之財, 不可不予也。 昔先朝有敎曰, ‘若非予靑大竹, 士大夫從何得竹瀝也?’ 予在潛邸, 亦求唐材於內局, 況他人乎? 軍門可無也, 此則不可已也。"
地名: 忠州 (忠清道, 牧)
年: 1750.0

○刑曹參判李成中, 讞奏忠州罪人李愛之律, 命李愛減死定配, 愛殺其婢夫者也。 上之溫幸也, 愛之子宗林, 訴冤於駕前, 上命本道行査, 至是査狀旣到, 而成中奏其律。 上曰: "律文中敺雇工之律, 可謂旁照, 而杖徒之律, 其在重人命之道, 殊涉太輕。" 遂命李愛減死定配。 仍敎曰: "漢
              淳于意當刑, 而因緹縈之訟冤, 特除肉刑。 今番道傍宗林之免冠號泣, 回鑾時至畿甸處處涕泣, 奚異于此? 感人子之至情, 命道臣而査聞, 因律文而酌處, 亦漢
              文之意也。 雖然償命之法重焉, 若以此爲受敎, 或不無藉此濫殺之弊, 勿錄受敎。" 刑曹參議韓翼謩曰: "好生之德, 孰不欽仰, 而殺獄體重, 不可饒貸。 殺人而得生, 則又將有殺人者矣, 此活一死囚而又出一死囚也。" 上曰: "彼乃皐陶之意也。"
地名: 忠州 (忠清道, 牧)
年: 1767.0

○丙辰/上引見大臣備堂。 左議政韓翼謩因關西道臣狀聞, 慈山府二百五戶失火民人, 請以會付耗米題給, 允之。 掌令宋鍈申前啓, 不允。 又啓: "平安兵使李章吾曾任禁將, 本營保米與軍布, 以純錢捧納, 出付私人, 磨米麤木, 以輕價換貿, 以此分給鄕軍之料賞, 怨聲載路, 方在西閫, 政令擧措, 可驚可憂。 就其一事而言之, 行獵於七寶島, 因一獐之失, 令防軍捕之不得, 防軍六百人每名各棍五度, 一城波蕩, 終夜有聲。 似此駭擧, 前所未聞, 請先罷後拿。" 上以無或過歟措辭, 不允。 又啓: "忠淸兵使具秉勳巡到忠州, 火藥點閱時, 營屬怒其情債之不滿慾, 染唾藥屑, 試之以火, 火鬱不起, 墮落藥帒, 爀熖衝起, 營屬一人吏奴三人, 一時焦爛飛去, 累千斤火藥, 盡爲灰燼。 兵使則便衣騣帽, 走出門外, 初則不知其去處。 身爲帥臣, 擧措恇怯, 因其不能檢下, 人命之燒, 至於四人, 請罷職。" 上以遠外風聞, 不可盡信, 不允。 又啓: "京山禁伐處, 幾至濯濯, 請該營大將重推, 四山參軍科治。" 依啓。
地名: 忠州 (忠清道, 牧)
年: 1791.0

○癸卯/召見前忠淸道臣鄭存中, 詢問本道事宜, 存中陳道內之弊, 請修軍器、繕城池曰: "忠州介處湖、嶺, 宜修城堞, 而有難專責本邑。 令道臣, 割與還穀, 逐年改築, 如淸州之爲, 宜矣" 命廟堂稟處。 存中又曰: "石城內奴九口, 劃給扶餘
              道泉寺及定山
              定惠寺, 以補蹲柿進上, 而其名尙在於貢案, 因循疊徵, 合當査正。" 上曰: "蹲柿, 大如奕, 硬如石, 無所爲用, 而徒害於民, 而必有其初進獻之本意, 令道臣, 徧問諸寺以聞。" 存中又言: "均廳今年貿米, 若使當年上納, 則必將添其斗, 而改其色, 害歸於民, 姑許停免宜矣。" 可之。
地名: 忠州 (忠清道, 牧)
年: 1798.0

○壬子/報恩縣監尹悌東, 應旨上疏, 陳邑弊, 仍論貢津倉事曰: "牙山
              貢津倉, 亦爲七邑之大弊。 蓋七邑之境, 旣非沿海, 又非深峽, 則田稅穀物, 不得不都聚於貢津倉。 而民人輩所居, 遠則爲數百里, 近不下百里, 擔負輸來, 艱辛勞苦, 較甚於他邑之民。 近年以來, 無前之弊滋甚, 呼冤之說載路, 皆以爲 ‘領運差員, 專任於牙山, 故七邑之民, 殆不能聊生’ 云。 浦所旣在於該縣, 則穀物之捧上, 漕船之領運, 勢當以該縣監主管, 而不爲輪回, 積年主張。 則下輩之威喝, 無異上司, 穀簿之舞弄, 便作利竇, 防納再徵之弊, 無所不至。 而此猶餘事。 先以麤米, 移充於稅納之穀, 後以高價, 勒徵於列邑之民, 所謂稅米, 則雖極精實, 倂爲點退, 怨讟朋興, 蕩敗相繼, 噫! 彼殘民何以支保? 忠州
              可興倉, 則例以各邑守令, 輪定領納, 故主管不專於該邑, 而捧上自至平均。 今此貢津, 亦依此例, 恐合事宜。" 備邊司覆啓言: "其一, 還穀事。 還穀之弊, 每奉筵敎, 以 ‘半分留合衙門, 爲蘇捄之要務’, 指授丁寧諄複。 而只緣事勢, 或有掣礙, 大變通大釐正之爲民聖念, 尙未宣揚, 而率爾措處, 反恐收拾不得, 姑俟整頓簿書, 仰備稟裁。 至於淸州兵營賑恤穀, 今旣移劃各邑云爾, 則數必無多, 弊似少祛, 而至登章奏者, 必有所由, 爲先令道臣, 探其弊竇, 杜其弊源後, 形止報來後稟處。 而多劃一邑, 則偏苦可慮, 散劃多邑, 則勘債等事, 又當生弊, 似此事情, 另加消詳之意分付。 所謂補隷庫, 始欲便民, 反益病民, 幺麿穀物, 豈可持疑? 革罷與半分間, 使之劃卽擧行。 若或因此而又開民斂之路, 當該守令, 隨現施以橫斂之律。 其一, 牙山
              貢津倉事。 該倉之弊, 誠極可駭, 而忠州之例, 姑未知其十分無弊。 且念海運, 異於江運, 一朝變制, 恐合難愼。 苟使該倅, 想此米之粒粒民膏, 則麤米移充, 高價勒徵, 是豈可忍之事? 嚴飭道臣, 申以先甲之令, 繼之糾察之政, 如有因循襲謬之弊, 雖當裝發, 論列馳聞, 以爲痛懲之地。 雖以屬邑守令言之, 領民輸納, 誠心擧行, 則衙門本自相等, 豈可屈首聽令於差員, 差員亦豈能惟意所欲乎? 是則各邑之罪, 無減於差員, 以此意, 一體分付。 其一, 奴婢永罷事。 奴婢之法, 我東屢千年規模, 參差之論, 常居其半。 而懷保之聖念, 去而愈摯, 向於覆啓之批, 更勤俯詢於嶺南曾行之例, 此則請從後稟處。" 從之。
地名: 洪州 (忠清道, 牧)
年: 1413.0

○罷判內贍寺事金邁卿、判禮賓寺事朴竪基職。 初, 憲府啓: "東宮北墻下有小徑, 必有潛隱出入者。" 上召進東宮小竪, 鞫問之, 果有禮賓寺奴曺德中、內贍寺奴許原萬、書房色陳鋪等, 密以平壤妓小鷪納于東宮有日矣。 上命代言等曰: "世子日與內竪, 淫戲無度, 鷹犬妓妾絃管之事, 無所不爲。 予於去歲, 杖其私幸陳鋪, 黜還本役。 今聞鋪又潛入東宮, 每當昏夜, 納妓小鷪, 以陷不義, 世子尙不悛改。 予欲革敬承府及書筵之官, 輟其公廩, 令其舅金漢老供之。" 金汝知等對以"世子幼沖, 心志未定, 不可輕革官僚。" 上誚之甚切。 汝知等固請, 事乃寢。 命執送小鷪于平壤, 陳鋪于洪州, 德中于公州, 皆令定役。 杖鋪一百, 唯原萬在逃。 命塞東宮北門, 遂罷邁卿等職, 以縱德中、原萬致此也。 召賓客趙庸、卞季良, 深責之曰: "敎養儲副, 卿等之職。 不義之事, 何至此耶?" 世子不食。 靜妃使宦者言于世子曰: "汝非幼少, 今何若是而貽怒父王乎? 自後宜小心致孝, 亦宜進餐。"
地名: 洪州 (忠清道, 牧)
年: 1416.0

○收內侍衛前護軍金國珍職牒, 定屬洪州等處軍役。 國珍, 方幹之婢夫, 而與亂於庚辰者也。
地名: 洪州 (忠清道, 牧)
年: 1420.0

○甲戌/以金萬壽爲左軍都摠制, 李潑戶曹參判, 安壽山刑曹參判, 李蕆工曹參判, 禹博中軍摠制, 成達生左軍摠制, 朴礎右軍同知摠制, 成揜漢城府尹, 李繩直司憲執義, 許誠、金廧司憲掌令, 梁權司憲持平, 曺洽
              慶尙道右道兵馬都節制使, 李順蒙
              慶尙道左道兵馬都節制使, 具成亮
              忠淸道兵馬都節制使, 邊頤
              全羅道兵馬都節制使竝兼水軍都節制使, 李伸
              濟州都按撫使, 趙琓判洪州牧事, 張思吉
              朔州道兵馬都節制使。 初, 漢城府尹徐選女壻母家奴, 種菜于典廐署羊場, 典廐署禁之。 母家狀訴于漢城府, 選當朝啓, 請於羊場近處, 勿禁種菜之人。 典廐署官告于代言司, 事乃覺。 於是, 罷徐選, 以成揜代之。 金廧爲兵曹正郞, 箇滿當遷。 上王以爲, 久勞兵曹, 特超授之, 又命兵曹餞遣。 是政, 朴訔以余德閏爲朝奉大夫黃海道經歷, 已通諭, 德閏乃出, 知申事元肅奉批判, 詣便殿安印啓曰: "余德閏由奉訓超陞爲朝奉經歷。" 上以爲過越, 乃命爲通善郞都事。 德閏, 訔姊夫, 金苞女壻也。 肅與訔本不協, 故啓德閏事, 訔由此尤疾之。
地名: 洪州 (忠清道, 牧)
年: 1421.0

○洪州人李成言於懷安君子孟宗家奴曰: "州人李才密語其子乙生曰: ‘吾率禾尺才人, 草竊洪州界, 則可以得志矣。 如不得志, 與三島倭合謀, 寇本國, 則可以屠城略地, 而前日懷安之亂, 斯爲下矣。" 孟宗聞之, 告牧使趙琓。 琓率李成, 騎馹赴京直啓, 上命義禁府鞫之。 成以誣告, 杖一百, 流三千里。
地名: 洪州 (忠清道, 牧)
年: 1428.0

○義禁府啓: "黃象律該杖一百, 李順蒙八十, 月下逢九十。" 命杖象一百, 收職牒, 順蒙外方付處, 杖月下逢, 還定洪州官婢。 人以爲順蒙旣奪交友之妾, 又當其妾受杖之時, 使伴人及奴婢區區救護, 恬不爲怪, 其心行狂妄, 不肖甚矣。

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 洪州 (忠清道, 牧)
年: 1431.0

○禮曹啓: "京畿
              衿川住戶長莊美, 父歿未幾, 母又歿, 連守墳, 一日一歠粥, 朔望致祭, 至今不廢。 交河縣住黃檿父母沒, 連六歲守墳, 蔬食歠粥, 寢苫枕塊, 哭泣不輟。 陰竹縣住尹珠, 其父得疾, 專身不遂, 不離側奉養, 及歿, 擗踊哭泣, 廬墓三年。 兪賁父歿守墳, 泣血三年, 未嘗見齒。 金均母歿, 織屨編茵, 賣以爲食, 廬墓三年, 又三年不廢朔望之奠。 川寧縣住安六孫年十一父歿, 廬墓三年。 陽智縣住韓信事父母盡愛敬, 父歿守墳, 不廢朝夕之奠, 哀慼三年。 高陽縣住生員洪伊年過四十, 不求聞達, 不離親側奉養, 雖難繼之物, 盡力求索以獻。 楊州府住前訓導申安善年方五歲父歿, 奉母孝養, 及母死, 合葬于父墳, 三年不出洞口, 朝夕朔望奠兩墳如一, 不作佛事, 鄕黨敬信。 原平住及第李孟畯妻文氏年二十一夫亡, 守信凡三十年。 全羅道
              全州記官李貞年十二母歿, 抱屍哀呼, 晝夜不輟, 居于殯側, 親自炊爨, 以供朝夕, 守墳三載。 茂珍郡記官金羅年九歲母歿, 廬于墳側, 以終三年。 南原府住姜一遇年十六母歿, 守墳三年, 以禮終制。 龍安縣住高天桂, 己亥年征對馬島時, 代父以行, 被虜拘留, 至庚子年乃還, 父已死, 行喪三年, 養其母盡孝。 茂珍郡住船軍李實妻年十四, 擧家瘟疫, 隣里不通, 母及兄俱歿。 女與其父藁葬於外, 父又歿, 女呼天擗地, 以槽掩葬父屍, 晝夜不離。 疫氣旣息, 乞貸邑里, 先葬父母, 後葬其兄。 全州住參軍鄭尙周妻金氏年二十六夫亡, 隨夫母以居, 年逾八十, 孝養無違。 康津縣住生員金适妻金氏, 年二十五夫亡, 不離姑側, 奉養至誠, 愈久不衰。 慶尙道
              慶山縣住孫日宣, 家有疫疾, 父歿未期, 母又歿, 人皆畏避。 日宣親負屍藁葬, 朝夕哀哭, 遂同穴而葬, 歠粥面墨, 盡心致奠, 以終三年。 寧海府住朴龍, 無奴僕, 産業至貧, 父歿葬訖, 廬于墓, 不顧生産。 大丘郡(任)
                〔住〕
              船軍朴得春, 家貧無賴, 母死守墳, 歠粥擔石。 至騎船之期, 則賣田雇人, 以代其役, 遂終三年。 永川郡住散員金學文事親孝, 得四時新物, 必先獻父母, 父歿身係船軍, 未得恒居墳側, 番上則戍海, 番下則守墳, 薦時食一如生時。 忠淸道
              稷山縣住食醫崔子雲, 母歿守墳三年, 朝夕哭泣, 親執炊爨。 父專身不遂, 臥床者七月, 子雲親自湯(樂)
                〔藥〕
              , 灸之得差, 猶不離側, 盡心孝養。 洪州住陳謹, 年方十歲父歿, 哀痛過情, 及母死, 廬于墓側, 朝夕哀呼。 大興縣住朴近妻郭氏, 年二十六夫死, 斬衰三年, 祥禫之後, 不歸其家, 侍舅姑側, 紡績織紝, 以供衣服, 親調甘旨以奉養。 保寧縣女甘勿伊年三十九夫亡, 服衰三年。 服闋, 母及兄弟欲嫁之, 匿不從, 隨子以居。 舅死, 又喪三年, 母死, 又喪三年。 公州住金叅妻朴氏年十八夫亡, 親備朔望之奠, 以終三年, 隨舅氏以居, 盡心奉養者, 今四十三年。 溫水縣住姜訥妻年二十五夫亡, 母欲奪志, 不從, 守節至今。 泰安郡住金洽妻若信年三十三夫亡, 服喪三年, 隨舅姑盡孝養, 及舅姑歿, 又行三年喪, 至今守信。 平安道
              安州住魯思點, 父歿守墳三年, 朝夕哭奠, 負土成墳。 上項孝子節婦內, 未蒙褒賞者, 依他例復戶; 孝子才堪從仕者, 量才敍用。" 從之。
地名: 洪州 (忠清道, 牧)
年: 1432.0

○刑曹啓: "洪州囚私奴長守擊殺百姓仇側, 律該處斬。" 從之。
地名: 洪州 (忠清道, 牧)
年: 1439.0

○刑曹啓: "慶尙道
              興海囚黃波吐刺殺姨夫, 忠淸道
              洪州囚私奴德松發其主塚盜衣服, 請皆依律處斬。" 從之。
地名: 洪州 (忠清道, 牧)
年: 1440.0

○丁丑/前判漢城府事許周卒。 周字伯方, 一字伯公, 慶尙道
              河陽縣人。 養于舅監察大夫崔宰之家, 宰奇其氣度曰: "此兒不凡。" 初以蔭補官, 歷遷至典法正郞。 時權臣有訟奴婢者, 周知其曲, 將欲斷之, 長官逼於勢陰庇之, 周守法不阿, 長官洩其議。 權臣屢至周私第, 卑辭請之, 周竟不從, 權臣深銜之, 及爲政(訪)
                〔房〕
              提調, 乃罷周職。 歲乙丑, 出知襄州事。 時倭寇充斥, 民不安業, 皆竄匿山谷以避之。 周下車, 卽築邑城, 備禦有制。 戊辰, 又知安城郡事, 吏民畏服。 秩滿, 除開城少尹。 庚午, 再遷司憲掌令, 尋除工部摠郞。 時田法大毁, 豪勢兼幷, 公廩虛竭, 擇朝臣剛明公正者釐正之, 擢周
              京畿右道廉問計定使。 辛未, 遷戶曹摠郞, 壬申, 仍爲其道按廉使。 及我太祖卽位, 拜內府卿。 丁丑, 以本職兼司憲中丞。 時設奴婢辨定都監, 以斷中外爭訟, 以周爲都廳使, 治其事。 訟者雲集, 一聽詞訟, 輒記不忘, 若有匿情再訟者, 分析開諭, 摘伏如神, 人皆服之。 後罷辨定都監, 盡歸其務於都官, 以周陞判司水監事, 知刑曹事。 周能辨曲直, 訟者理屈自退, 故負者終無冤。 歲己卯, 勢家以非理見囑, 周不聽, 遂罷知刑曹事, 訟者恨之。 辛巳, 出爲慶尙道按廉黜陟使, 乙酉, 拜刑曹參議。 嘗與同僚議獄, 與長官意不合, 周力卞不聽。 周遂謝病在家, 居數月, 長官悔悟謝過, 乃就職。 丙戌秋(成), 轉戶曹左參議, 冬, 出判洪州牧事, 以疾免。 己丑, 除全羅道觀察使。 遇事略不遺忘, 人稱之曰: "日記觀察使。" 庚寅, 拜漢城府尹, 壬辰, 特拜參知議政府事。 上遇風雷之變, 慮賢良耆舊不見登用, 爰命宰執會議, 闕下衆議, 皆屬於周, 乃有是除。 尋以病風重聽辭。 遷漢城府尹, 出爲京畿觀察使, 復以重聽辭。 歲甲午, 上遇災求言, 周以謂: "中外官吏因循舊弊, 不遵律文, 不分輕重, 婦女例皆繫獄, 甚爲未便。 請自今一依律文, 奸罪死罪外, 婦女勿許囚禁。" 丙申, 陞資憲、開城留後司留後。 及世宗卽位, 判漢城府事, 以疾固辭。 至是感疾彌留, 子孫請進藥, 周笑曰: "世事極矣。 飮藥奚爲?" 子孫力請, 許進數(貽)
                〔貼〕
              。 及疾革, 乃遷正寢, 力疾扶起, 親自沐(洽)
                〔浴〕
              , 具衣(寇)
                〔冠〕
              而臥, 揮婦女使退, 敎其子曰: "凡喪制, 務從儉約。" 餘無及焉。 遂卒, 年八十有二。 訃聞, 輟朝一日, 致弔賜賻。 諡簡肅, 一德不懈簡, 執心決斷肅。 周嚴正恭儉, 聰明過人, 慮事深密。 平生不矯飾, 不妄言。 雖大寒暑, 必具冠帶, 終日端坐, 老且不怠。 居父母喪, 極其哀毁, 俗節必置酒爲會。 弟稠與倜, 皆皓首宰輔, 以子弟之禮事之, 周亦以父(況)
                〔兄〕
              之道待之, 友愛尤篤。 子誠。
地名: 洪州 (忠清道, 牧)
年: 1441.0

○刑曹啓: "京畿
              果川縣囚私奴桂生等二人謀(敎)
                〔殺〕
              人, 慶尙道
              密陽府囚私奴石都里蹴殺守令使人, 平安道
              中和囚强盜金仇勿ㆍ金守、忠淸道
              洪州囚强盜白丁金山ㆍ金奉, 請皆依律處斬。 慶尙道
              基川縣囚私奴同三歐殺其妻, 請依律處絞。" 皆從之。
地名: 洪州 (忠清道, 牧)
年: 1456.0

○御思政殿, 當直都鎭撫兼司僕官侍衛。 命召義禁府提調、承旨、臺諫等入侍, 拿致朴耆年、沈愼、李禎祥、李智英等, 杖問黨與, 耆年曰: "唯此沈愼等數人外, 皆未之知。" 更鞫之, 耆年曰: "妹夫奉汝諧亦知之, 金礩又知此謀, 初一日亦往昌德宮集賢殿會處。" 上曰: "汝諧聞汝言云何?" 對曰: "汝諧言, ‘吾亦從之。’" 上曰: "更言其施爲。" 對曰: "前月晦日, 與汝諧言之, 汝諧曰, ‘予以司饔別坐佩刀而入, 若有拒者將刺之。’" 上曰: "初二日汝與沈愼言, ‘昨於昌德宮見所不知者多。’ 汝見何等人乎?" 對曰: "更無他人, 成三顧、金礩、崔得池等輩, 皆吾前所未聞之人也。" 問沈愼曰: "大逆不可不窮治。 其悉言黨與。" 對曰: "臣與彭年等居雖比隣, 常以臣爲不能愼口, 不許往來謀議, 未知其詳。 但臣所請致者, 李禎祥、李智英耳。" 上曰: "汝等數會射侯, 豈無與知者?" 愼曰: "他無所會射, 但於正言柳桂芬家, 以同僚之故往參。" 又問會者, 對曰: "禎祥從兄正郞李貞元與奉敎崔漢輔、待敎李文煥等十餘人。" 問曰: "禎祥與貞元言乎?" 對曰: "臣先出未知也。" 上謂侍臣曰: "桂芬倡爲射侯, 且柳誠源兄子, 此人誠可疑也。" 又杖問李禎祥、李智英等, 告以李貞元、李文煥、司經鄭孝常、直長朴時衡ㆍ崔淑孫ㆍ李孝宗、智英兄末生妻娚鄭冠等皆知之。 禎祥, 沈愼之隣人, 智英, 兪應孚女壻義英之弟也。 又問權專妻阿只曰: "自愼以汝言請致洪州人,
                【崔得池等居洪州。】
               其姓名爲誰?" 對曰: "不知。" 問: "汝啓上王以何人欲爲此事?" 對曰: "河緯地及姓成者。" 又問盲人羅加乙豆曰: "幾人幾度來問卜乎?" 對曰: "頃者奉褓夫人, 使人問曰, ‘鵂鶹鳴于闕北, 何故耶?’ 臣答曰, ‘安樂。’ 其人曰, ‘於上王有何事乎?’ 臣曰, ‘上王當不久還位矣。’" 又問侍女春月、虫介等曰: "誰知此謀乎?" 對曰: "初一日阿加之呼我輩曰, ‘汝等來聽吾言。 外人將欲復立我王’, 婢等驚恐曰, ‘是何言歟? 然則何時?’ 阿加之曰, ‘將在今日宴罷後’, 婢等曰, ‘然則上將, 必加職帶金矣。’ 此外無所聞。" 上將指阿加之夫李午也。
地名: 洪州 (忠清道, 牧)
年: 1468.0

○戶曹據洪州住私奴無里大等、公州正兵陳息忠等狀告啓: "重興寺僧及長安寺僧等, 各以其寺田稅收納, 恣行民間, 抑倍侵漁, 使民失所, 請令攸司推鞫, 徵還本主。" 從之。
地名: 洪州 (忠清道, 牧)
年: 1472.0

○禮曹據忠淸道觀察使金永濡啓本啓: "洪州人前藝文館檢閱卜承貞, 自少有節行, 常以悅親爲務, 不違其志。 及登第筮仕, 辭歸侍養, 父責令仕宦, 遲留不忍去, 登途未嘗不流涕。 及父母歿, 哀毁逾禮, 凡喪葬悉遵《家禮》。 韓山郡人將仕郞朴地, 自少孝心純至, 不求名利, 常在親側, 甘旨之奉不絶。 母得疾, 祈禱不愈, 嘗糞味甛, 心極憂懼, 每夜拜星, 求代母病得愈。 及父母歿, 葬于家側, 至今十餘年, 朝昏必拜, 朔望必祭, 出入必告, 哀慕之心, 一如初喪。 泰安郡人學生金得中, 自弱齡, 孝養兩親, 凡親所欲爲、欲食者, 莫不如意。 父歿, 日夜泣血, 負土成墳, 啜粥面黑, 哀毁逾禮, 幾至滅性。 養母三十年, 未嘗少懈, 及母病, 焚香告天, 請以身代, 母病便愈。 後母死, 哀慼一如父喪。 又學生曺崇禮, 幼有志操, 事父母以孝, 晨昏不廢定省, 及父母歿, 廬于墓側, 哀毁逾禮, 一邑稱之。 淸州人從仕郞慶延, 稟性正直, 色養二親, 必具甘旨。 稍有疾病, 憂愁鬱悒, 親自湯藥, 暫不離側。 其父嘗遘疾不愈, 正月大雨, 川水漲溢, 父欲嘗鮮膾, 延卽往川邊, 解衣入水, 身自張網, 波流悍急, 延移網緩流, 終日徹夜待之, 有大魚數尾罹網, 持以獻之。 父喜曰: ‘吾不進食, 唯欲嘗魚, 今而得食, 甚適於口, 吾疾似差。’ 已而病果愈, 人莫不驚嘆。 後父歿, 延三日水漿不入口, 喪制一遵《家禮》, 不食鹽醬, 哀毁骨立, 廬墓三年, 未嘗至其家。 立家廟, 朔望必祭, 出入必告, 事之如生, 遇新物必薦, 不薦則不食。 事母益勤, 奉養必有酒、肉, 夜則母寢乃退。 年踰四十, 不事進取, 人或勸之仕, 曰: ‘窮達有命, 何以求爲?’ 父嘗與奴婢二口, 及父歿, 延分與弟、妹, 聞有諂神禮佛者, 必斥之, 鄕里化之。 沔川郡船軍朴文女芷芝, 早喪母, 長於姑家, 年十七, 同郡人安止義娶爲妾, 止義得癩疾, 數年兩目盲, 髮毛脫, 皮膚如剝, 支體血流, 有惡臭, 人不能近, 芷芝事之不憚。 止義眼有翳膜, 以舌舐之, 凡十九年未嘗少懈。 及止義歿, 殯于家園, 朝夕親奠, 哀悼三年。 喪畢, 邑人有欲娶之者, 姑亦欲奪其志, 芷芝曰: ‘姑若强我, 我必投水而死。’ 姑竦然而止。 守信十四年, 哀慕成疾而死。 臣等參詳《大典》奬勸條: ‘孝友、節義特異者, 賞 職、或賞物; 尤異者, 旌門、復戶。’ 今請卜承貞、朴地、金得中、曺崇禮、慶延, 令吏、兵曹, 隨才擢用; 安止義妾芷芝, 旌表門閭。" 從之。

○刑曹三覆啓: "典獄囚白丁莫松、金戒守刦行人强盜罪, 洪州囚鄕吏李山老、白丁崔山、良人朴同、私奴金叱同刦朴佛老家强盜罪, 律該斬不待時, 依受敎, 妻子永屬邊邑奴婢。 晋州囚白丁黃仇知與良人金末山等盜姜子魚家衣服、雜物罪, 依受敎, 三人以上成群作賊, 爲首者絞待時。 永川囚學生李末同强奸李甫誠女元非罪, 律該絞待時。" 竝從之。
地名: 洪州 (忠清道, 牧)
年: 1474.0

○御經筵。 講訖 獻納尹顯孫啓曰: "宋觀方被論劾, 單騎赴任。 其意以謂, 業已赴鎭, 必不遞之, 設心如此, 其人可知。 請罷之。" 上曰: "試之不才而後, 罷之未晩。 其被劾赴任, 鞫之可也。" 掌令李瓊仝啓曰: "宋觀規避論劾, 潛令京邸人, 雇馬之官, 隨遣十騎, 迎其妻孥, 奸狡甚矣。 守令使京邸人, 預告行期, 本府遣人點檢, 覈其不法例也, 況農時法不得挈家? 觀犯此二罪, 本府方劾之。" 上曰: "憲府疏云: ‘旱乾之災, 由於大臣之殖貨’, 何不斥其名而泛言之耶? 大臣豈盡殖貨而虐民者歟? 雖間有一二人, 未必以此致災, 如或知之, 明言之。" 瓊仝曰: "臣等非以大臣爲虐民, 徵債之際, 豪奴不從主言, 恣意侵督, 足以傷和召災, 故疏及之。" 上曰: "虐民非大臣所知, 謂之致災可乎? 古者勸分救荒, 私債固不可無也。" 瓊仝曰: "富者貧之母, 私債不可盡革也, 齊民以其贏餘自相稱貸, 隨意斂散, 何弊之有? 但勢家威脅貧民, 攘奪財産, 田畝所收, 盡歸其家, 民甚苦之, 臣等欲革大臣私債者, 惡其害及於民也。" 領事洪允成啓曰: "堤堰於農家, 誠有利。 洪州、合德堤堰, 頃因決毁, 廢爲蓬蒿之場, 往年臣承命往審, 乃復修築, 聞今年禾稼之茂, 近年所無, 裁成輔相之道, 眞不虛矣。 黃海道
              延安
              南大池灌漑之利甚博, 趙之夏爲府使, 以此池與永膺大君
              琰、吉昌府院君
              權擥爲水田, 韓明澮以聞世祖, 召大君及權擥切責之。 今聞邑民又決毁耕墾, 甚不可。 昔元
              世祖屯田于鳳山, 欲幷此池, 忠烈王力請得免。 此池在前朝亦重之, 今不可廢也, 請於農隙, 遣官修築, 禁民占耕。" 上曰: "然。"
地名: 洪州 (忠清道, 牧)
年: 1475.0

○傳旨刑曹, 放律學定役金達ㆍ朴宗夫ㆍ金呂斗、藥房定役申丁ㆍ朴益富、造紙署定役鄭思善、金嶺驛定屬房繼元、無極驛定屬申致瑞ㆍ尹衆伊、綠楊驛定屬朴迪古里、平丘驛定千卜龍、喬桐定役邊孝山、江華充軍金千壽、坡州充軍崔山長、長足驛定役趙答同、安仁浦充軍崔林、洪原驛定屬李織、黔毛浦充軍姜戒宗、羣山浦充軍朴連、唐津浦充軍朴今山、萬頃
              
                〔定役〕
              
              玄處善、聞慶定役金仁、知
              世浦充軍陳石同、徐貴南、金郊站定役咸順道、趙石乙山、金孟德、僧海亘、克牛、金谷驛定役金孝男、中和充軍朴莫同、渭原充軍田萬、義州充軍韓孝先、廣程驛定役金致宗、用安驛定屬朴允生、溫陽定役朴處貞、洪州官奴永屬同非、新昌充軍乙萬。
地名: 洪州 (忠清道, 牧)
年: 1476.0

○義禁府啓: "忠淸道節度使李從生、洪州牧使崔灝、判官李義碩, 因上黨府院君
              韓明澮戶奴都致狀告, 非公事, 而發官差六名, 率三十餘人, 拿致高克恭等, 各人累日囚禁, 又强奪金成所持雜物。 必有情由, 請幷事干人拿來推鞫。"從之。 命李從生除拿來罷黜, 待其來鞫之。

○御經筵。 上謂領事韓明澮曰: "政丞奴恃勢作弊, 而節度使李從生, 以非己職事, 乃移牒洪州, 奪人財物沒官, 予甚非之。 是豈政丞敎之? 特奴輩恃勢如此耳, 政丞須敎勑, 使不至於此。" 明澮對曰: "物主, 乃臣之丘史, 奴倚臣興利, 抑取人物, 臣甚惡之久矣。 一日李從生書報云: ‘奴某多行不義, 眞奴否?’ 臣答以 ‘可移報監司治之。’ 彼武人不知事理移文, 守令又不分揀, 所以致此。 臣惶恐待罪。"
地名: 洪州 (忠清道, 牧)
年: 1477.0

○諭諸道觀察使曰: "人臣職在奉公, 義無私交。 頃者李從生爲忠淸道節度使, 有上黨府院君
              韓明澮之奴都致告云: ‘主家丘史金成, 曾受主家之物, 興販于外, 假仗威勢, 饒占物貨, 不現身者蓋久, 見今船載物貨來泊洪州, 請收其物給付。’ 從生聽其言, 遣鎭撫申有丁, 收奪其物, 給付都致, 且文移洪州官, 使畢收船載之物, 竝囚其人, 牧使崔灝、判官李宜碩, 卽從其令, 盡沒金成等所齎之物, 收繫同伴十餘人, 如鄭貴咸, 武科出身也, 以同舟之故, 亦見拘囚。 夫明澮大臣也, 都致所告, 固非節度使聽理事也, 從生豈不知非其任也? 徒以取悅於明澮爲爾, 崔灝、李宜碩, 亦豈不知從生之命爲不可承也? 亦重違大臣意耳。 趨勢附權罪, 不可恕, 玆治從生之罪, 收奪告身, 付處于外, 治崔灝、宜碩之罪, 收其告身, 杖都致等一百, 永屬極邊官奴, 杖申有丁等有差。 但事在赦前, 行赦而有不赦, 似是失信, 然人臣而朋比勢要, 屈法行私, 漸不可長, 赦所不原。 嗚乎! 罰一懲百, 刑非得已。 卿與守令, 各謹乃職, 毋蹈非違。 如不是懲, 罔有攸赦, 其審克之。"

○乙丑/御經筵。 講訖, 司諫尹慜啓曰: "上令臺諫觀李從生推案。 臣等觀金永銖推鞫時, 從生云: ‘(明會)
                  〔明澮〕
                
              通書丘史金成, 載綿布百匹, 往濟州久不現, 今聞到洪州, 其物色徵送, 參軍稱名者痛懲。’ 以此觀之, 明澮通書明矣。 請鞫之。" 上謂左右曰: "予考推案, 觀從生書, 不見政丞書, 卿等見之乎?" 金礩曰: "未之見也。 但從生通書於堡, 而明澮答之也。" 玄碩圭曰: "於金永銖推案, 實有之。" 上謂左右曰: "於卿等意何如?" 礩曰: "明澮語臣云: ‘予初非通書於從生也。’" 知事任元濬啓曰: "若杖訊從生, 則可得情矣。" 玄碩圭曰: "都致告從生云: ‘政丞之書, 失於中路。’ 從生聽其言, 而於去年六月十二日, 移文洪州, 十五日通書韓堡, 比事以觀, 則似若明澮初非通書也。 若如元濬之言而刑訊從生, 則可得情矣。 然獄已決矣, 更論似未可也。" 掌令慶俊曰: "臣於世祖朝爲注書, 李施愛聲言: ‘申叔舟、韓明澮謀反。’ 施愛就戮, 世祖謂叔舟、明澮曰: ‘卿等以大臣不能戒謹, 使凶人藉口, 卿等過矣。’ 今從生則坐罪矣, 上若以勳舊而不之罪, 則其後來者, 無所懲矣。" 上曰: "此從生之過也, 非干於政丞也。" 慜曰: "金旼以選上奴子, 視爲己物, 不分隷各司, 徵綿布而輸於妾家, 及事覺被劾, 在逃不見, 前日受敎, ‘赦前勿論科罪, 至於捕告者賞之。’ 今旼母上言, 而上特命宥之。 請鞫之。" 上曰: "前日受敎, 特一時疾之之辭也。"
地名: 洪州 (忠清道, 牧)
年: 1484.0

○忠淸道
              洪州正兵李守生, 欲減家丁口數以免徙邊。 謀殺其子界文, 伺界文溲溺, 以木杖打虛脅五六度, 界文猶不死, 又以木杖衝剌喉間。 事覺, 守生決杖一百, 全家永屬平安道極邊邑奴婢。 界文給付其母, 界文母, 守生曾出之, 故免定屬。

○庚辰/諭忠淸、全羅、慶尙三道徙民都巡察使盧思愼、全羅道觀察使柳洵、慶尙道觀察使韓僴曰: "近者忠淸道
              洪州正兵李守生, 謀免徙邊, 欲減人丁, 打其子界文, 將殺之, 幸而不死, 潛投人家。 其家卽訴于官, 覈之, 守生具服, 予甚驚駭。 古今天下, 寧有是事? 彼守生者, 非徒輕蔑邦憲, 敗毁天常, 殘忍無忌, 莫此爲甚。 事關綱常, 在所痛懲。 故決杖一百, 全家永屬極邊邑奴婢。 其子界文給付其母, 俾全其生。 無識薄行之輩, 或有如此者, 予所深慮也。 今後有如守生所犯者, 一依守生科斷, 其隣里知而不告者, 亦當重論。 卿其將此事意, 曉諭民間。"
地名: 洪州 (忠清道, 牧)
年: 1490.0

○司憲府啓: "私奴吾亡等狀告云: ‘德山縣監池浚, 私洪州女妓烏非, 凡衣服首飾等物, 率用官物備給, 又將官物, 私用衙內者多。’ 今有本縣吏李文郁者, 將本邑米一百五十碩, 載船到泊京江, 事干贓汚, 請擇諳鍊朝官御史帶銜, 發遣鞫之。" 傳于承政院曰: "池浚所犯, 甚不法, 改差, 拿來鞫之何如? 遣朝官無乃有弊乎? 其問于憲府。" 大司憲李季仝等啓曰: "臣等之意亦如此。 但事干者多, 拿致爲難, 故請遣朝官, 今聞上敎甚當。" 傳曰: "其速改差, 拿來鞫之。"
地名: 洪州 (忠清道, 牧)
年: 1491.0

○忠淸道觀察使洪興馳啓曰: "去十二月十七日, 稷山居私婢甘德, 雷震而死, 又於洪州, 雨雹雷電。 臣之無狀, 任此大道, 袛懼畏愼, 不遑寧處。 請辭職。" 下書諭之曰: "今觀卿啓, 天變甚大, 予甚懼焉。 咎實在予, 何與於卿? 其勿辭職。"
地名: 洪州 (忠清道, 牧)
年: 1500.0

○庚寅/下書于洪州牧使安堯卿曰: 爾奴冶匠劉文, 不分晝夜上送。"
地名: 洪州 (忠清道, 牧)
年: 1506.0

○傳曰: "無子身死洪州官婢小非、奴蒙古金, 所授穀七十碩及京家舍, 給其從孫興淸樂。"